  Виталий Пронин Удмурт программист Виталий Пронин.Туала вакытэ тросэз уг ни быгато улыны компьютеръёстэк но пӧртэм гаджетъёстэк. Ми шӧдыса но ум вуиське, кызьы нуналысь нуналэ кылдо выль приложениос, выль проектъёс. Кызьы соос улонэз азинто, тодэ удмурт программист Виталий Пронин. - Удмуртъёс пӧлын туж ӧжыт программистъёс. Малы озьы?- Удмурт программистъёс вань, но удмуртлык понна ужась программистъёс ӧжыт. Мон уг тодӥськы, малы озьы. Оло, удмуртлыкын тыршыны мотивация ӧвӧл. Удмурт культураез азинтон понна кулэ трос пӧртэм экспериментъёс. Трос пӧртэм!Дуннеын ӟеч интыын сылон понна удмуртъёс вань удысъёсын азинскыны кулэ. Сотэк, 50 ар ортчыса, мар кылёз на калыклэсь? Удмуртъёс али но кылем даурын уло на, азьланез сярысь малпаськытэк, монэ со сюлэмшугъяськытэ. Улонлэсь, туала амалъёслэсь азинскемзэс дугдытыны уг лу. Макем удмурт калык со амалъёсты ас дуннеяз валаса кутыны быгатоз, сокем со азинскоз. Кылсярысь, искусственной интеллект, машинное обучение, робототехника экономикаез вошто. Со азинскон мынэ али! Данакез удмуртъёс сое уг валало.- Ку тон программированиен тунсыкъяськыны кутскид?- Нырысьсэ компьютер сьӧры нылпи садын пукси. Со вал 1992-тӥ-1993-тӥ аръёсы. Милям отын компьютеръёсмы вал. Али но уг валаськы, кытысь со вакытэ шоро-куспо городысь садикамы (Виталий Пронин вордӥськемын Татарстанысь Бавлы карын - авт.) вал компьютерной класс. Милемыз отчы удмуртарнялы быдэ шудыны нуллӥзы. 3-тӥ классын дышетскыкум, усьтӥзы выль школа. Отын соку ик информатикая урокъёс нуыны кутскизы. Дышетон программаос тырмымтэен-а, мар-а милемлы соку ик программирование сётъяны кутскизы - та курсэз бадӟым классъёсын гинэ дышетыны кутско. Пичи дырысеным ик котырам компьютеръёс трос вал, но асламез 2-тӥ курсын гинэ кылдӥз.3-тӥ классын дышетскыкум, тётяе мыным олома мында «Юный техник» журнал вайиз. Соин ик монэ ӵемгес но ӵемгес технической удыс пала кыскыны кутскиз. Но мынам котьку но трос тусыкъяськонъёсы вал, трос лыдӟиськылӥ. Улонам али но таӵе малпанэн улӥсько: потэ ваньзэ тодэме!Зэмзэ вераса, мон котькыӵе удысын асме шедьтыны быгато, дыр. Мынам экономической образование, озьы ик быгатысал на кыӵе ке но технической профессия басьтыны. Но улон берытскиз мукет сямен: мон луи программист. Мон понна валтӥсез: уже тунсыко но пайдаё мед луоз, и, конечно, со уксё мед ваёз. Али мон понна туж тунсыко луо искусственной интеллект сярысь кенешонъёс, машинной обучение, bigdata… Но мон нокызьы но уг ваньмиськы со темаосты мургес гырыны. Эшшо потэ на капчиен англи кылын вераськеме но фин кылэз дышетэме. Милемлы финъёслэсь дышетсконо вылэм. Соос сямзыя милемлы матын.- Нош ваньмон дырдэ кызьы ортчытӥськод? Кыӵе книга берпуметӥзэ лыдӟид?- Ваньмон дыры мынам ӧвӧл. Но шуысал: вань дырме дышетсконлы быдтӥсько. Кельше велосипедэн ворттылыны, крезьгурен вырисько, ваньмон дыръям мон - диджей. Берло дыре чеберлыко литератураез ӧжыт лыдӟисько. Тросгес техническойзэ. Пенсие потӥ ке, лыдӟисько, оло, удмурт классикаез но. Шутэтскыны мыным юрттэ крезьгур. Мон меломан. Зэмзэ вераса, трос ма мыным тунсыко, но вань дырме быдто удмурт кылъя но литературая электрон учебникъёс. - Тон али соосты лэсь-тӥськод?- Озьы, валтӥсь проектэ али - удмурт кылъя но литературая электрон учебникъёсты лэсьтон. Таӵе куронэн мыным вазиськиз шаерысьтымы Дышетон удысысь йӧскалык ужпумъёсты тодон-эскеронъя институт. Покчи классъёслы учебникъёс пӧрмытэмын ни, али дасяськом шор но бадӟым классъёслы. Мынам потэ соосты чебергес, валамонгес, туалагес кареме. Со сяна, та бордысен ик потӥз мукетыз малпан: кылдытыны платформа, кытын луоз лэсьтыны пӧртэм предметъёсъя выль учебникъёс. Озьы учебникен луоз ужаны, компьютере пуктытэк. Али ми ужаськомы Windows 10, Android но IOS сӧзнэтъёсын гинэ, азьланяз соос паськыталозы.Мукет малпанэ - бадӟым электрон кыллюкам лэсьтон. Но, жаляса верано, али таин вырыны дыры ӧвӧл. Кӧня ке толэзь ортчыса, кутско.Таяз арлы пуктэм ужъёсы пӧлын вань на нылпи садэ ветлӥсь пиналъёслы чаклам дышетон приложение кылдытон. Та проектэз но ми Дышетон удысысь йӧскалык ужпумъёсты тодон-эскеронъя институтэн ӵош улонэ пыӵатом. Со ватсэт удмурт азьветлӥсьлэн Настя Тутаевалэн «Чингыли» проектэзлы маин ке но тупа, но со быдэсак удмурт кылын луоз.- Малы тон таӵе проектъёс борды кутскид?- Мон валасько, та бордын, мон сяна, нокин уз выры. Ма, мыным со аслым но туж тунсыко.Учконо ке туала электрон пособиосты, адӟиськом, соосын ужаны туж шуг. Англи кылынъёсыныз ӵошатоно ке, ми туж бере кылиськом. Таӵе проектъёс бордын кулэ ужаны али! Тужгес но телефонъёсы но планшетъёсы ватсэтъёс кылдытон бордын. Электрон учебникъёсмы милям туж умой пӧрмизы (Россиын соос тужгес устоосыз пӧлы пыртэмын - авт.), но мыным ваньмыз уг на яра. Соос быдэс дуннеын тужгес умойёсыз луыны кулэ! Озьыен, вань на мар бордын ужаны. Али туж ичи на туала куронъёсъя быдэстэм электрон книгаос. Соосты fb2, epub амалэн лыдӟыны мед луоз, нош ӵемысь книгаослэн бамъёссы сканировать каремын но PDF-е огазеямын. Озьы сое телефонысь секыт лыдӟыны луэ.Удмурт книгаос бордын ужакум, мыным ӵемысь уг тырмо лингвистика удысысь тодон-валанъёс, программированилэн куд-ог интыосаз мургес пыроно на. Но тужгес секытэз - со огшоры уж, учебникъёсы йырыныд выёно, соос туж трос дырдэ быдто.- Кыӵе проектэд, ачид малпамъя, тужгес но удалтӥз кадь?- Мон уг тодӥськы, кызьы дунъяно: удалтӥз уже яке ӧз. Кылсярысь, лэсьтӥм ми электрон учебникъёс, но соосъя школаосын урокъёс уг нуисько на, соин ик мар вераны уг тодӥськы. Экспериментальной школаосын гинэ мон пиналъёсын пумиськылӥ но юай, кельшо-а соослы таӵе учебникъёс. Кельшо, шуо. Озьы ке, шумпотымон.- Нош мар тонэ бурдъя?- Ӵемысьгес - крезьгур, туспуктэмъёс… Мон улонме трос поллы азьпала малпай ни, мон вамышъясько, ас азям пуктэм ужпумъёсме быдэсъяса. Мон уг тодӥськы, кӧня малпанъёсме быдэсто. Но одӥгзэ улонэ пыӵатӥсько ке, выль тодон-валанъёс басьтӥсько ке, со монэ бурдъя ни выль ужъёслы.- Кыӵе ӵектонъёс тон сётысалыд кутскись программистъёслы?- Котьку вылезлы дышетске! Пӧртэм удысъёсын тодматске: дизайн, социология, психология, математика но мукет. Ноку уд тоды, мар тыныд улонад кулэ луоз. Пӧртэм кылъёсты дышетэ.Мон трос пӧртэм кылъёсын вераськись, мультикультурной калык пӧлын будӥ. Мынам анай-атайёсы 3 кылын вераськыны быгато. Трос кылъёсын вераськись адямилэн дунне шоры учконэз паськыта, со турлы сямен малпаськыны быгатэ. Сыӵе адямиос дунне шоры шумпотыса учко, нош со улонын ӟечлыко арбери лэсьтыны юрттэ. Нош мар ке борды кутскиськод ке, сое одно ик умой быдэстоно.Евгения Корепанова Туспуктӥз Максим Егоров  